text: 5.000 løbere på startbane
  24 februar 2014 kl. 14.39
  I anledning af Billund Lufthavns 50 års fødselsdag får 5.000 løbere lov til at lave et motionsløb på startbanen.
  Løbet kommer til at foregå tidligt om morgenen, kort før de første fly letter.
  - Vi forventer stor interesse for motionsløbet. Det er en unik chance for at opleve lufthavnen bag hegnet, hvor man normalt kun befinder sig, når man skal ud at flyve, siger Anders Nielsen, som er projekt- og udviklingschef i Billund Lufthavn.
  For at guide løberne vil startbanens 1.200 lys være tændt, og løbet vil bære præg af, at man befinder sig i en lufthavn.
  - Vi vil gerne fejre lufthavnens 50-års fødselsdag på en spektakulær facon. Vores mål med motionsløbet er at begejstre danskerne med en "once in a lifetime" oplevelse, siger Anders Nielsen.
  Hele løbsgebyret doneres til Børnehjertefonden, der samler penge ind til fordel for hjertesyge børn og deres familier.
  Løbet finder sted tidligt om morgenen den 16. maj.
  